РЕШЕНИЕ ЗА ИЗПЪЛНЕНИЕ НА КОМИСИЯТА
от 28 август 2014 година
за изменение на приложението към Решение за изпълнение 2014/178/ЕС по отношение на областите в някои държави членки с наложени ограничения във връзка с африканската чума по свинете
(нотифицирано под номер С(2014) 6169)
(текст от значение за ЕИП)
(2014/637/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (3), и по-специално член 4, параграф 3 от нея,
като има предвид, че:
(1)
С Решение за изпълнение 2014/178/ЕС на Комисията (4) се определят мерките за контрол на здравето на животните във връзка с африканската чума по свинете в някои държави членки. В приложението към посоченото решение се определят границите и се изброяват определени области, разграничени според равнището на риска въз основа на епидемиологичната обстановка. Този списък включва определени области на Естония, Италия, Латвия, Литва и Полша.
(2)
От началото на август 2014 г. беше докладвано за няколко нови огнища при домашни свине в близост до границата на Латвия с трети държави, както и в близост до границата с Естония. Бяха констатирани случаи при диви свине в Латвия в области, които понастоящем са извън приложното поле на Решение за изпълнение 2014/178/ЕС. Освен това - от началото на август 2014 г. - се появиха няколко нови огнища при домашни свине в Литва и в Полша. Броят, размерът и местоположението на огнищата показват промяна в разпространението на болестта.
(3)
Развитието на настоящата епидемиологична обстановка следва да се вземе предвид при оценката на риска, който представлява здравословното състояние на животните в Латвия, Литва, Полша и в съседните трети държави. С цел да се съсредоточат мерките за контрол на здравето на животните и да се предотврати разпространението на африканската чума по свинете, както и да се предотвратят ненужните затруднения в търговията в рамките на Съюза и да се избегне създаването на необосновани пречки пред търговията с трети държави, следва да се измени списъкът на Съюза на областите, които подлежат на мерки за контрол на здравето на животните, предвидени в Решение за изпълнение 2014/178/ЕС, за да бъде взето под внимание настоящото здравословно състояние на животните по отношение на тази болест в Латвия, Литва и Полша и в съседни трети държави.
(4)
Поради това е необходимо да се замени приложението към Решение за изпълнение 2014/178/ЕС, за да бъдат включени съответните области от Естония, Латвия, Литва и Полша.
(5)
Поради това Решение за изпълнение 2014/178/ЕС следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Приложението към Решение за изпълнение 2014/178/ЕС се заменя с приложението към настоящото решение.
Член 2
Адресати на настоящото решение са държавите членки.
Съставено в Брюксел на 28 август 2014 година.